สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 24 ต.ค. 60
24 ต.ค. 2560

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (23 ต.ค.) โดยได้รับแรงกดดันจากการร่วงลงของหุ้นกลุ่มอุตสาหกรรมและกลุ่มเทคโนโลยี ซึ่งส่งผลให้ดัชนีดาวโจนส์ปรับฐานลงหลังจากปิดพุ่งขึ้นทำนิวไฮเมื่อวันศุกร์ ขณะที่นักลงทุนจับตาสภาผู้แทนราษฎรสหรัฐซึ่งมีกำหนดจะพิจารณาและลงมติร่างกฎหมายงบประมาณฉบับของวุฒิสภาในสัปดาห์นี้ พร้อมกับจับตาผู้ที่จะมาดำรงตำแหน่งประธานธนาคารกลางสหรัฐ (เฟด) คนใหม่ด้วยเช่นกัน
ดัชนีเฉลี่ยอุตสาหกรรมดาวโจนส์ปิดที่ 23,273.96 จุด ลดลง 54.67 จุด หรือ -0.23% ดัชนี S&amp;P500 ปิดที่ 2,564.98 จุด ลดลง 10.23 จุด หรือ -0.40% และดัชนี Nasdaq ปิดที่ 6,586.83 จุด ลดลง 42.23 จุด หรือ -0.64%
 
ตลาดหุ้นยุโรปปิดบวกเมื่อคืนนี้ (23 ต.ค.) เนื่องจากนักลงทุนยังคงเข้าซื้อเก็งกำไร อย่างไรก็ตาม สถานการณ์ตึงเครียดทางการเมืองในสเปนยังคงสร้างแรงกดดันต่อบรรยากาศการซื้อขายในตลาด ขณะที่นักลงทุนจับตานายคาร์เลส ปุกเดมองต์ ผู้นำแคว้นกาตาลุญญา ซึ่งจะจัดการประชุมรัฐสภาแห่งแคว้นกาตาลุญญาในวันพฤหัสบดีนี้ รวมทั้งจับตาการประชุมธนาคารกลางยุโรป (ECB) ในวันพฤหัสบดีนี้เช่นกัน
ดัชนี Stoxx Europe 600 ปรับตัวขึ้น 0.2% ปิดที่ 390.74 จุด
ดัชนี FTSE 100 ตลาดหุ้นลอนดอนปิดที่ 7,524.45 จุด เพิ่มขึ้น 1.22 จุด หรือ +0.02% ดัชนี DAX ตลาดหุ้นเยอรมันปิดที่ 13,003.14 จุด เพิ่มขึ้น 11.86 จุด หรือ +0.09% และดัชนี CAC-40 ตลาดหุ้นฝรั่งเศสปิดที่ 5,386.81 จุด เพิ่มขึ้น 14.43 จุด หรือ +0.27%
 
ตลาดหุ้นลอนดอนปิดขยับขึ้นเมื่อคืนนี้ (23 ต.ค.) ท่ามกลางการซื้อขายที่เป็นไปอย่างผันผวน โดยนักลงทุนบางส่วนได้ชะลอการซื้อขาย ก่อนที่อังกฤษจะเปิดเผยข้อมูลเศรษฐกิจที่สำคัญ รวมถึงการเปิดเผยผลประกอบการของบริษัทจดทะเบียนหลายแห่ง
ดัชนี FTSE 100 เพิ่มขึ้น 1.22 จุด หรือ +0.02% ปิดที่ 7,524.45 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้นเมื่อคืนนี้ (23 ต.ค.) โดยได้ปัจจัยหนุนจากรายงานที่ว่า การส่งออกน้ำมันดิบในอิรักปรับตัวลดลง และจำนวนแท่นขุดเจาะน้ำมันในสหรัฐปรับตัวลงเช่นกัน
สัญญาน้ำมันดิบ WTI ส่งมอบเดือนธ.ค. เพิ่มขึ้น 6 เซนต์ หรือ 0.1% ปิดที่ 51.90 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. ลดลง 38 เซนต์ หรือ 0.7% ปิดที่ 57.37 ดอลลาร์/บาร์เรล
 
สัญญาทองคำตลาดนิวยอร์กปิดดีดตัวขึ้นเมื่อคืนนี้ (23 ต.ค.) หลังจากตลาดหุ้นสหรัฐปรับฐานลง ซึ่งส่งผลให้นักลงทุนหันมาถือครองสินทรัพย์ที่ปลอดภัย เช่นทองคำ อย่างไรก็ตาม การแข็งค่าของสกุลเงินดอลลาร์ได้สกัดแรงบวกของสัญญาทองคำในระหว่างวัน
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 40 เซนต์ หรือ 0.03% ปิดที่ระดับ 1,280.90 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 0.3 เซนต์ หรือ 0.02% ปิดที่ 17.075 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 40 เซนต์ หรือ 0.04% ปิดที่ 927.20 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 19.90 ดอลลาร์ หรือ ปิดที่ 949.95 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (23 ต.ค.) ด้วยแรงหนุนจากกระแสคาดการณ์ที่ว่า คณะทำงานของประธานาธิบดีโดนัลด์ ทรัมป์ของสหรัฐจะสามารถผลักดันนโยบายปฏิรูปภาษีเป็นผลสำเร็จ ภายหลังจากวุฒิสภาสหรัฐได้ลงมติผ่านร่างกฎหมายงบประมาณปี 2561 เมื่อวันพฤหัสบดีที่ผ่านมา ซึ่งถือเป็นก้าวแรกสู่การพิจารณาร่างกฎหมายภาษี
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1734 ดอลลาร์ จากระดับ 1.1777 ดอลลาร์ ในขณะที่ปอนด์แข็งค่าขึ้นแตะ 1.3199 ดอลลาร์ จากระดับ 1.3190 ดอลลาร์ และดอลลาร์ออสเตรเลียอ่อนค่าลง ที่ระดับ 0.7800 ดอลลาร์ จากระดับ 0.7815 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 113.74 เยน จากระดับ 113.54 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9868 ฟรังก์สวิส จากระดับ 0.9847 ฟรังก์สวิส